《寒窗灯影图为孙丈题》
清代·姚燮

苇门破如席，纠以苦竹根。得毋孟家里，老屋千年存。

哀鸟恋丛灌，月射苍烟昏。灯篝黯无焰，座上蓬发髡。

儿影绕凄瘦，絮薄肤不温。咿唔隔窗纸，响与霜风吞。

可怜慈母念，摧恻难具言。婴孩于书卷，往往仇不亲。

鞭挞示佯怒，酸泪胸臆沦。但云汝违教，遗书吾且焚。

忍使九京下，饮泣无安魂。鸡鸣慰之睡，恐复劳其神。

兀坐珍残膏，还理机杼纷。诱掖得成立，千万荼蓼辛。

只此尺幅中，笔笔心血痕。先生持示我，往迹覼缕陈。

伯也少科第，藉或报所恩。五马未传诰，遽萎庭阶萱。

萱萎痛已矣，棣鄂随凋零。孝弟亦何事，飘灭均埃尘。

出门望邱垄，垄上天沄浑。入门向床壁，触目多遗文。

遗文阿兄读，丹铅母手经。挥髯咀儿味，岁月逝飙轮。

菱溪流日夕，荻芽看复新。噩梦堕虚幌，但听秋虫喧。

兹图胜阡表，珍袭贻后昆。痛哉蓼莪什，涕泪终乾坤。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。